b'\n_START_ARTICLE_\nSophie Frederikke af Mecklenburg-Schwerin\n_START_SECTION_\nBiografi\n_START_PARAGRAPH_\nSophie Frederikke blev f\xc3\xb8dt 24. august 1758 i Schwerin i Mecklenburg som eneste datter af hertug Ludvig af Mecklenburg-Schwerin (1725-1778) og Charlotte Sophie af Sachsen-Coburg-Saalfeld (1731-1810). Hun havde en to \xc3\xa5r \xc3\xa6ldre storebror, Frederik Frans, der senere blev storhertug af Mecklenburg-Schwerin._NEWLINE_Den 21. oktober 1774 blev hun som 16-\xc3\xa5rig gift i K\xc3\xb8benhavn med den 21-\xc3\xa5rige Arveprins Frederik af Danmark, halvbror til Christian 7. Han var handikappet, mens hun var henrivende med en yndig skikkelse og et par st\xc3\xa6rke, m\xc3\xb8rke \xc3\xb8jne. Han var p\xc3\xa5 sinkestadiet, hun overm\xc3\xa5de godt begavet. Brudgommen af natur var mut og tv\xc3\xa6r og bruden hans diametrale mods\xc3\xa6tning. Hun m\xc3\xa5 have f\xc3\xa5et et chok, da hun m\xc3\xb8dte ham f\xc3\xb8rste gang ... to dage f\xc3\xb8r de blev gift._NEWLINE_Prinsessen nedkom i l\xc3\xb8bet af \xc3\xa6gteskabets f\xc3\xb8rste 10 \xc3\xa5r med tre d\xc3\xb8df\xc3\xb8dte d\xc3\xb8tre. Fra prinsessen var 28 til 34 \xc3\xa5r satte hun fire sunde og velskabte b\xc3\xb8rn til verden, som desuden var b\xc3\xa5de smukke og intelligente. "Og man beh\xc3\xb8vede ikke at g\xc3\xa6tte g\xc3\xa5der for at hitte den rette barnefader. I den sn\xc3\xa6vreste hofkreds blev der ikke lagt skjul p\xc3\xa5, at arveprinsens smukke og charmante adjudant, Frederik von Bl\xc3\xbccher, m\xc3\xa5tte v\xc3\xa6re det f\xc3\xa6drene ophav." Tilsyneladende havde \xc3\xa6gtef\xc3\xa6llerne indg\xc3\xa5et en handel: Hun havde von Bl\xc3\xbccher at forn\xc3\xb8je sig med, han "etablerede et forhold til Sofie Frederikkes selskabsdame, den purunge Caja Hviid". S\xc3\xa5ledes kom der efterh\xc3\xa5nden fire b\xc3\xb8rn i \xc3\xa6gteskabet: Christian Frederik, Juliane Sophie, Louise Charlotte og Frederik Ferdinand._NEWLINE_Hun d\xc3\xb8de den 29. november 1794 p\xc3\xa5 Sorgenfri Slot i Kongens Lyngby nord for K\xc3\xb8benhavn.'